b'\n_START_ARTICLE_\nSilvestre Varela\n_START_SECTION_\nSporting Lisabon\n_START_PARAGRAPH_\nIgra\xc4\x8d je proizvod omladinske \xc5\xa1kole lisabonskog Sportinga. Na po\xc4\x8detku seniorske karijere klub ga je slao na posudbe u Casa Piju i Vit\xc3\xb3riju Set\xc3\xbabal. Za Sporting Lisabon je odigrao svega dvije utakmice tijekom sezone 2005./06._NEWLINE_Sezonu 2007./08. Silvestre Varela provodi na posudbi u \xc5\xa1panjolskom Recreativu. Nakon toga igra\xc4\x8d se u srpnju 2008. vra\xc4\x87a u Sporting koji ga ubrzo prodaje Estrela da Amadori.\n_START_SECTION_\nPorto\n_START_PARAGRAPH_\nPrije zavr\xc5\xa1etka sezone 2008./09., igra\xc4\x8d je u o\xc5\xbeujku 2009. potpisao \xc4\x8detverogodi\xc5\xa1nji ugovor sa Portom o prelasku u klub kao slobodan igra\xc4\x8d u srpnju iste godine._NEWLINE_Tijekom sezone 2010./11. igra\xc4\x8d je sa F.C. Porto|Portom osvojio \xc4\x8detverostroku krunu: portugalsko prvenstvo, nacionalni kup i Superkup te Europsku ligu.\n_START_SECTION_\nReprezentativna karijera\n_START_PARAGRAPH_\nKao \xc4\x8dlan portugalske reprezentacije do 21 godine, Varela je 2006. i 2007. nastupao na europskom prvenstvu. Debi za seniorsku vrstu imao je 3. o\xc5\xbeujka 2010. u prijateljskom susretu protiv Kine. Prvi gol za Portugal zabio je 26. o\xc5\xbeujka 2011. protiv \xc4\x8cilea, tako\xc4\x91er u prijateljskoj utakmici._NEWLINE_Portugalski izbornik Paulo Bento je uvrstio Silvestrea na popis reprezentativaca za EURO 2012. Na tom turniru odigrao je posljednjih deset minuta susreta u skupini protiv Njema\xc4\x8dke kojeg je Portugal izgubio s 1:0. U drugoj utakmici skupine protiv Danske, Varela je tako\xc4\x91er u\xc5\xa1ao pred kraj susreta te postao junakom utakmice zabiv\xc5\xa1i pobjedni\xc4\x8dki gol za kona\xc4\x8dnih 3:2.'